Departemente skuld SOE R389 miljoenPresident Jacob Zuma vergader met adv. Andy JL Mothibi (17 Februarie 2017) Foto: Elmond Jiyane. GCIS Staatsinstansies skuld die spesiale ondersoekeenheid (SOE) byna R389 miljoen, het die presidensie Saterdag gesê. Zuma het regeringsdepartemente en entiteite wat geld skuld aan die SOE, gemaan om hul skuld onmiddellik te delg om die SOE in staat te stel om behoorlik te funksioneer, het die presidensie in ŉ verklaring gesê. Zuma het Vrydag met Andy JL Mothibi, hoof van die SOE, vergader. Dit is die eerste vergadering sedert Mothibi verlede jaar as die hoof van die eenheid aangestel is. “Die SOE se mandaat is om finansiële verliese aan die staat, weens korrupsie, bedrog en wanadministrasie, in te win en te verhoed,” lui die verklaring. “Die SOE staan ook departemente by met sistemiese verbeterings wat dienslewering betref.” Mothibi het Zuma in kennis gestel dat die organisasie R388 966 514 geskuld word. “Dit is onaanvaarbaar dat die instansies dié noodsaaklike finansiering weerhou en dit moet onmiddellik betaal word,” het Zuma gesê. “Die SOE is besig met talle ondersoeke, gebaseer op die proklamasies wat die president onderteken het. Tussen 2010 en 2016 is 69 SOE-proklamasies onderteken, met 10 proklamasies in die 2016/2017 finansiële jaar, om ŉ aantal bewerings van korrupsie te ondersoek. “Die waarde van die geld of bates wat vir die staat herwin is, beloop R22,5 miljoen in 2016/17. Sedert 2011/2012 beloop dit R279,5 miljoen,” aldus die verklaring.